text: Flugtbilist er anholdt
  20 juni 2010 kl. 06.31
  Tre fodgængere i Vejle blev natten til søndag kørt ned på fortovet. Bilisten stak af til fods efter ulykken - men søndag morgen er en 23-årig mand fra Vejle anholdt og har efter afhøring erkendt, at han kørte bilen i ulykkes-øjeblikket.
  Ulykken kostede en 54-årig kvinde det ene ben, da hun kort før klokken 3 i nat blev kørt ned på fortovet på Nørrebrogade i Vejle.
  Sammen med en mand og en anden kvinde gik hun hen ad fortovet, da en Citroën Xsara pludselig pløjede igennem selskabet. De to kvinder og manden blev alvorligt kvæstede og fik alle tre flere knoglebrud.
  Efter ulykken stak føreren af personbilen af til fods - men blev altså anholdt søndag morgen og vil efter afhøring blive fremstillet i grundslovsforhør med krav om varetægtsfængsling.
  ,
  